Illum l-UE u l-AstraZeneca laħqu ftehim li se jiżgura t-twassil sikur tal-bqija tad-dożi tal-vaċċini kontra l-COVID-19 lill-Istati Membri skont it-termini tal-Ftehim ta' Xiri bil-Quddiem konkluż mal-AstraZeneca fis-27 ta' Awwissu 2020. Il-Ftehim se jtemm ukoll il-litigazzjoni li hemm pendenti quddiem il-Qorti ta' Brussell. Fi kliem il-Kummissarju għas-Saħħa u s-Sikurezza Alimentari Stella Kyriakides: “Il-ftehim ta' soluzzjoni tal-lum jiggarantixxi li l-AstraZeneca se twassal lill-UE il-200 miljun doża ta' vaċċin kontra l-COVID-19 li fadal. Filwaqt li din il-ġimgħa lħaqna l-istadju importanti tat-tilqim sħiħ ta' 70 % tal-popolazzjoni adulta tal-UE, hemm differenzi sinifikanti fir-rati ta' tilqim bejn l-Istati Membri tagħna, u d-disponibbiltà kontinwa tal-vaċċini, inkluż dik tal-AstraZeneca, tibqa' kruċjali. U bħala l-akbar sostenitur tal-kooperazzjoni u tas-solidarjetà globali fir-rigward tal-vaċċin, se nkomplu ngħinu lill-bqija tad-dinja. L-għan tagħna huwa li sa tmiem din is-sena, naqsmu mill-inqas 200 miljun doża ta' vaċċini ma' pajjiżi b'introjtu baxx u medju, permezz tal-Faċilità COVAX. Is-solidarjetà fir-rigward tal-vaċċin hija u tibqa' t-trademark tagħna.” Dan il-ftehim ta' soluzzjoni jipprevedi l-impenn sod ta' AstraZeneca li minbarra l-madwar 100 miljun doża li wasslet sa tmiem it-tieni trimestru (Q2), twassal 135 miljun doża sa tmiem l-2021 (60 miljun doża sa tmiem it-tielet trimestru (Q3) u 75 miljun doża sa tmiem ir-raba' trimestru (Q4)) u d-dożi li jifdal (65 miljun) sal-aħħar ta' Marzu 2022. Dan se jwassal biex l-għadd totali ta' dożi riċevuti jlaħħaq it-300 miljun doża kif miftiehem skont il-kuntratt. L-Istati Membri se jiġu pprovduti bi skedi regolari ta' konsenja u se jkun hemm roħs b'limitu massimu li japplika f'każ li xi dożi jdumu ma jiġu konsenjati. Kuntest Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19. Sabiex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja bil-quddiem parti mill-ispejjeż li jiffaċċaw il-produtturi tal-vaċċini permezz ta' Ftehimiet ta' Xiri bil-Quddiem. Fid-dawl tal-varjanti attwali u ġodda tas-SARS-CoV-2 li huma reżistenti għall-vaċċin, il-Kummissjoni u l-Istati Membri qed jinnegozjaw ftehimiet ġodda ma' kumpaniji li diġà jagħmlu parti mill-portafoll tal-vaċċin tal-UE, li jippermettu x-xiri rapidu ta' vaċċini adattati fi kwantitajiet suffiċjenti biex tiġi rinforzata u mtawla l-immunità. Sabiex jixtru l-vaċċini l-ġodda, l-Istati Membri jistgħu jużaw il-pakkett REACT-EU, wieħed mill-akbar programmi taħt l-istrument il-ġdid Next Generation EU li jkompli u jestendi r-rispons għall-kriżijiet u l-miżuri ta' tiswija tad-dannu kkawżat mill-kriżi. Għal aktar informazzjoni Strateġija tal-UE għall-Vaċċini Vaċċini sikuri kontra l-COVID-19 għall-Ewropej Ir-Rispons tal-UE għall-Coronavirus